vergewe Archives - The Word for Today
Efesiërs 4:31 NLV
Die woorde: 'Raak ontslae van alle bitterheid,' roep die beeld op van 'n sjirurg wat 'n kwaadaardige groeisel uitsny om die persoon se lewe te red. 'n Ander vers: '…Moenie dat daar onder julle 'n giftige loot opskiet wat moeilikheid veroorsaak en baie aansteek nie' (Hebreërs 12:15 NLV), beveel ons om waaksaam te wees, omdat 'n klein saadjie bitterheid wortel kan skiet en probleme veroorsaak.
Bitterheid het baie oorspronge: 'n afwesige of skellende ouer wie ons nie kan vergewe nie; 'n aaklige skeisaak wat ons aanhou herleef; die sorgelose fluistering van 'n vriend wat nie eers bewus is van die effek daarvan op jou nie; 'n baas wat ons vir bevordering oorgesien het.
Wat is die antwoord? Paulus skryf: '…Vergewe mekaar soos God julle vergewe het op grond van wat Christus gedoen het' (Efesiërs 4:32 NLV). Hoe gouer jy dit doen, hoe beter! Die swaarste ding wat jy ooit sal ronddra, is 'n wrok. Jou primêre begeerte sal dan wees om die skuldige party aan die pen te laat ry, veral wanneer jy of jou geliefde die slagoffer is.
Satan kom dan die situasie binne en oortuig jou dat dit reg is dat jy 'n wrok koester. Jy beskerm mos net jouself sodat jy nie weer seerkry nie, nie waar nie? Wanneer dit gebeur, skop jy vas, jy probeer jou posisie regverdig en jy raak gemaklik daarmee om met bitterheid saam te lewe. Totdat dit jou vernietig.
Dit hoef egter nie met jou te gebeur nie, omdat daar geen emosie is wat so diep wortel geskiet het dat God se genade dit nie kan bereik en verwyder nie. Die woord vir jou vandag is dus: 'Raak ontslae van alle bitterheid.'
Sielskos: Neh 8-10; Joh 20:1-9; Ps 105:37-45; Spr 30:20-23
Efesiërs 4:2 NLV
Een dag het 'n leeu 'n tier in die oerwoud raakgeloop. Hy het die tier se stert gegryp en gevra: 'Wie is die koning van die oerwoud?' Die tier het gedwee geantwoord: 'Jy is, o magtige leeu.' Volgende het die leeu 'n apie gegryp en gevra: 'En wie sê jy is die koning van die oerwoud?' Die apie het nederig geantwoord: 'Jy is, o magtige leeu.' Toe het die leeu 'n olifant raakgeloop en gevra: 'Wie is die koning van die oerwoud?' Die olifant het hom met sy slurp opgetel, in die lug rondgeswaai en hom teen 'n boom vasgegooi, waar hy bloeiend en gebroke in 'n hopie neergeval het. Die leeu het stadig opgestaan, sy wonde gelek en vir die olifant gesê: 'Dis nie nodig om so rof te raak net omdat jy nie die antwoord ken nie.' Die les uit hierdie verhaal is: Hoe groter jou gesag is, hoe genadiger moet jy teenoor ander mense wees. In die Skrif word daar na Jesus as die leeu en die lam verwys; Hy is die Leeu van die stam Juda en die Lam van God. Hierin wys Hy vir ons die kern van ware krag en leierskap. Wanneer jy vir die waarheid opstaan, moet jy soos 'n leeu brul, maar wanneer jy met mense te doen kry, moet jy so sag soos 'n lammetjie wees. Paulus spel dit duidelik in hierdie Skrifgedeelte uit: 'Met totale beskeidenheid en sagmoedigheid, ja, met geduld, moet julle mekaar in liefde verdra.' Weer skryf hy: 'Verdra mekaar en as enigeen 'n klagte teen iemand anders het, vergewe mekaar. Vergewe mekaar soos die Here julle vergewe het' (Kolossense 3:13 NLV).